CELEX: 32020L1504
Language: el
Date: 2020-10-07 00:00:00
Title: Οδηγία (ΕΕ) 2020/1504 του Ευρωπαϊκού Κοινοβουλίου και του Συμβουλίου, της 7ης Οκτωβρίου 2020, για την τροποποίηση της οδηγίας 2014/65/ΕΕ για τις αγορές χρηματοπιστωτικών μέσων (Κείμενο που παρουσιάζει ενδιαφέρον για τον ΕΟΧ)

20.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 347/50
               
            
         ΟΔΗΓΙΑ (ΕΕ) 2020/1504 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 7ης Οκτωβρίου 2020
         για την τροποποίηση της οδηγίας 2014/65/ΕΕ για τις αγορές χρηματοπιστωτικών μέσων
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 53 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Κατόπιν της διαβίβασης του σχεδίου νομοθετικής πράξης στα εθνικά κοινοβούλια,
         Αφού ζήτησαν τη γνώμη της Ευρωπαϊκής Κεντρικής Τράπεζας,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Η συμμετοχική χρηματοδότηση είναι μια λύση χρηματοπιστωτικής τεχνολογίας που παρέχει στις μικρές και μεσαίες επιχειρήσεις (ΜΜΕ) και ιδίως στις νεοφυείς και τις επεκτεινόμενες επιχειρήσεις, πρόσβαση σε εναλλακτικές μορφές χρηματοδότησης, με σκοπό την προώθηση της καινοτόμου επιχειρηματικότητας στην Ένωση, ενισχύοντας με τον τρόπο αυτό την Ένωση Κεφαλαιαγορών. Αυτό συμβάλλει με τη σειρά του σε ένα πιο διαφοροποιημένο χρηματοπιστωτικό σύστημα λιγότερο εξαρτημένο από την τραπεζική χρηματοδότηση, περιορίζοντας έτσι τους συστημικούς κινδύνους και τους κινδύνους συγκέντρωσης. Άλλα οφέλη από την προώθηση της καινοτόμου επιχειρηματικότητας μέσω της συμμετοχικής χρηματοδότησης είναι η ενεργοποίηση αδρανών κεφαλαίων για επενδύσεις σε νέα και καινοτόμα έργα, η επιτάχυνση της αποτελεσματικής κατανομής των πόρων και η διαφοροποίηση των περιουσιακών στοιχείων.
                  
               
                     (2)
                  
                  
                     Ο κανονισμός (ΕΕ) 2020/1503 του Ευρωπαϊκού Κοινοβουλίου και του Συμβουλίου (3) προβλέπει ενιαίες, αναλογικές και άμεσα εφαρμόσιμες απαιτήσεις για την παροχή υπηρεσιών συμμετοχικής χρηματοδότησης, τη λειτουργία, την οργάνωση, την αδειοδότηση και την εποπτεία των παρόχων τέτοιων υπηρεσιών, για τη λειτουργία την πλατφόρμας χρηματοδότησης, καθώς και για τη διαφάνεια και τη διαφήμιση αυτών των υπηρεσιών στην Ένωση.
                  
               
                     (3)
                  
                  
                     Για να υπάρχει ασφάλεια δικαίου όσον αφορά τα πρόσωπα και τις δραστηριότητες που εμπίπτουν στο πεδίο εφαρμογής του κανονισμού (ΕΕ) 2020/1503 και της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (4), αντίστοιχα, και προκειμένου να αποφευχθεί μία κατάσταση στην οποία η ίδια δραστηριότητα υπόκειται σε πολλαπλές άδειες εντός της Ένωσης, τα νομικά πρόσωπα που έχουν λάβει άδεια λειτουργίας ως πάροχοι υπηρεσιών συμμετοχικής χρηματοδότησης βάσει του κανονισμού (ΕΕ) 2020/1503 θα πρέπει να εξαιρεθούν από το πεδίο εφαρμογής της οδηγίας 2014/65/ΕΕ.
                  
               
                     (4)
                  
                  
                     Δεδομένου ότι η τροποποίηση που προβλέπεται στην παρούσα οδηγία συνδέεται άμεσα με τον κανονισμό (ΕΕ) 2020/1503, θα πρέπει να μετατεθεί η ημερομηνία από την οποία τα κράτη μέλη πρέπει να εφαρμόσουν τα εθνικά μέτρα μεταφοράς της παρούσας οδηγίας στο εθνικό δίκαιο, ώστε να συμπίπτει με την ημερομηνία εφαρμογής που προβλέπεται στον εν λόγω κανονισμό,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Στο άρθρο 2 παράγραφος 1 της οδηγίας 2014/65/ΕΕ, προστίθεται το ακόλουθο στοιχείο:
            
                        «ιστ)
                     
                     
                        στους παρόχους υπηρεσιών συμμετοχικής χρηματοδότησης, όπως ορίζονται στο άρθρο 2 παράγραφος 1 στοιχείο ε) του κανονισμού (ΕΕ) 2020/1503 του Ευρωπαϊκού Κοινοβουλίου και του Συμβουλίου (*1) .
                     
                  
         
            Άρθρο 2
            
               1.   Τα κράτη μέλη θεσπίζουν και δημοσιεύουν, το αργότερο στις 10 Μαΐου 2021, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς το άρθρο 1 της παρούσας οδηγίας.
               Εφαρμόζουν τα εν λόγω μέτρα από τις 10 Νοεμβρίου 2021.
            
            
               2.   Τα κράτη μέλη ανακοινώνουν στην Επιτροπή και στην Ευρωπαϊκή Αρχή Κινητών Αξιών και Αγορών (ΕΑΚΑΑ) το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 3
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
         
         
            Άρθρο 4
            Η παρούσα οδηγία απευθύνεται στα κράτη μέλη.
         
         
            Βρυξέλλες, 7 Οκτωβρίου 2020.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D.M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ C 367 της 10.10.2018, σ. 65.
         
            (2)  Θέση του Ευρωπαϊκού Κοινοβουλίου της 27ης Μαρτίου 2019 (δεν έχει ακόμη δημοσιευθεί στην Επίσημη Εφημερίδα) και θέση του Συμβουλίου σε πρώτη ανάγνωση της 20ής Ιουλίου 2020 (δεν έχει ακόμη δημοσιευθεί στην Επίσημη Εφημερίδα). Θέση του Ευρωπαϊκού Κοινοβουλίου της 5ης Οκτωβρίου 2020 (δεν έχει ακόμη δημοσιευθεί στην Επίσημη Εφημερίδα).
         
            (3)  Κανονισμός (ΕΕ) 2020/1503 του Ευρωπαϊκού Κοινοβουλίου και του Συμβουλίου, της 7ης Οκτωβρίου 2020, σχετικά με σχετικά με τους ευρωπαίους παρόχους υπηρεσιών συμμετοχικής χρηματοδότησης για επιχειρήσεις, και την τροποποίηση του κανονισμού (ΕΕ) 2017/1129 και της οδηγίας (ΕΕ) 2019/1937 (Βλέπε σελίδα 1 της παρούσας Επίσημης Εφημερίδας).
         
            (4)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).